IMF tæt på lån til Island – Ekstra Bladet
Søndag d. 16. nov. 2008 - kl. 08:26 0
IMF tæt på lån til Island
Den Internationale Valutafond tæt på en håndsrækning til det kriseplagede Island. Fondens bestyrelse træffer afgørelse på onsdag
Et lån til Island fra Den Internationale Valutafond, IMF, vil komme til afstemning i IMF's bestyrelse på onsdag. Det oplyste valutafondens chef, Dominique Strauss-Kahn i aftes på en pressekonference i Washington efter G20-landenes topmøde.
Tusinder af islændinge gik i går på gaden for at protestere imod finanskrisen, som har ramt landet i Nordatlanten særlig hårdt.
Omkring 6000 mennesker kastede med tomater, æg og toiletpapir mod parlamentsbygningen Altinget. Demonstranterne klagede over, at politikerne er passive over for krisens følger.
Strauss-Kahn oplyste ikke noget om størrelsen på det lån, som bestyrelsen skal stemme om. Det har tidligere forlydt, at Island har bedt IMF om et lån på to milliarder dollar (ca. 12 milliarder kroner).